Special- ಕೇಂದ್ರ ಗೃಹ ಸಚಿವ ಅಮಿತ್ ಶಾ ಸಂವಾದದಲ್ಲಿ ಪಾಲ್ಗೊಂಡ ನಟ-ನಟಿಯರು ಯಾರು?

ನಿನ್ನೆ ಬೆಂಗಳೂರಿನಲ್ಲಿ ನಡೆದ ಕೇಂದ್ರ ಗೃಹ ಸಚಿವ ಅಮಿತ್ ಶಾ (Amit Shah) ಜೊತೆಗಿನ ಸಂವಾದದಲ್ಲಿ ಕನ್ನಡ ಸಿನಿಮಾ ರಂಗದ ಕೆಲ ಗಣ್ಯರು ಭಾಗಿಯಾಗಿದ್ದರು. ರಂಗಭೂಮಿ, ಕಿರುತೆರೆ ಮತ್ತು ಸಿನಿಮಾ ರಂಗದ ಸಿಲೆಬ್ರಿಟಿಗಳು ಭಾಗಿಯಾಗಿದ್ದಲ್ಲದೇ, ಅಮಿತ್ ಶಾ ಜೊತೆಗೆ ಹಲವು ವಿಷಯಗಳ ಬಗ್ಗೆ ಸಂವಾದಿಸಿದ್ದಾರೆ. ದೇಶದ ನಾನಾ ವಿಷಯಗಳ ಬಗ್ಗೆ ಚರ್ಚೆ ಕೂಡ ಮಾಡಿದ್ದಾರೆ. ನಂತರ ತಮ್ಮ ಅನುಭವಗಳನ್ನು ಅವರು ಹಂಚಿಕೊಂಡಿದ್ದಾರೆ.

ಅಮಿತ್ ಶಾ ಜೊತೆಗಿನ ಸಂವಾದದಲ್ಲಿ ನಿರ್ದೇಶಕ ಟಿ.ಎಸ್. ನಾಗಾಭರಣ (Nagabharana), ಸೇತುರಾಮ್, ನಟ ಸುನೀಲ್ ಪುರಾಣಿಕ್, ಪ್ರಕಾಶ್ ಬೆಳವಾಡಿ (Prakash Belawadi), ನಟಿಯರಾದ ಸಂಯುಕ್ತ ಹೊರನಾಡು (Samyukta Horanadu), ಸುಧಾ ಬೆಳವಾಡಿ, ಶ್ವೇತಾ ಶ್ರೀವಾತ್ಸವ್ (Shweta Srivatsav), ಕಾರುಣ್ಯ ರಾಮ್, ಸಿರಿ ಪ್ರಹ್ಲಾದ್, ಅನಿತಾ ಭಟ್ ಸೇರಿದಂತೆ ಹಲವರು ಭಾಗಿಯಾಗಿದ್ದರು. ಸಂವಾದದ ನಂತರ ಪ್ರತಿಯೊಬ್ಬರು ತಮ್ಮ ಅನಿಸಿಕೆಗಳನ್ನು ಹಂಚಿಕೊಂಡಿದ್ದು ವಿಶೇಷವಾಗಿತ್ತು.

ನಟ, ನಿರ್ದೇಶಕ, ಸಂವಾದ ಕಾರ್ಯಕ್ರಮದ ನಿರೂಪಕ ಪ್ರಕಾಶ್ ಬೆಳವಾಡಿ ಮಾತನಾಡಿ, ‘ದೇಶದ ಗೃಹ ಸಚಿವರ ಜೊತೆ ಮುಕ್ತ ಸಂವಾದ ನಡೆಸೋಕೆ ಅವಕಾಶ ಸಿಗೋದು ಅಪರೂಪ. ಗೃಹ ಸಚಿವರು ಯಾವುದೇ ಪ್ರಶ್ನೆ ಕೇಳೋಕೆ ಅಡ್ಡ ಬರಲಿಲ್ಲ. ನಾನು ಬೆಂಗಳೂರಿನ ಪರವಾಗಿ ಪ್ರಶ್ನೆ ಕೇಳಿದೆ. ಎರಡು ದಿನ ನಿದ್ದೆಗೆಟ್ಟು ಪ್ರಶ್ನೆ ತಯಾರಿಸಿದ್ದೆ. ಅಮಿತ್ ಷಾ ಹೇಳಿದೆಲ್ಲ ನಡೆದರೆ ಬೆಂಗಳೂರು ಅಭಿವೃದ್ಧಿ ಆಗುತ್ತೆ. ಇಲ್ಲಿನ ಸಿಎಂ ಅರ್ಬನ್ ಡೆವೆಲಪ್ಮೆಂಟ್ ಬಗ್ಗೆ ಯೋಜನೆ ಕೊಟ್ಟಿದ್ದಾರೆ ನಾವು ಅದನ್ನು ಮತ್ತೊಮ್ಮೆ ಗೆದ್ದರೆ ತರತ್ತೇವೆ ಅಂದರು’ ಎಂದರು.

ಸಂಯುಕ್ತಾ ಹೊರನಾಡು ಮಾತನಾಡಿ, ‘ಬೆಂಗಳೂರಿಗೆ ಕೇಳಬೇಕಾದ ಪ್ರಶ್ನೆಗಳನ್ನು ಪ್ರಕಾಶ್ ಬೆಳವಾಡಿ ಕೇಳಿದ್ರು. ಬೆಂಗಳೂರಿನ ಪಾಥ್ ಹೋಲ್, ಭ್ರಷ್ಟಾಚಾರದ ಬಗ್ಗೆ ಸಾಕಷ್ಟು ಪ್ರಶ್ನೆಗಳಿದ್ದವು. ಅಮಿತ್ ಷಾ ತುಂಬಾ ಚೆನ್ನಾಗಿ ಉತ್ತರ ಕೊಟ್ಟರು. ಮುಂದೆ ಬರುವ ಎಲೆಕ್ಷನ್ ಬಗ್ಗೆಯೂ ಉತ್ತರ ಸಿಕ್ಕಿದೆ. ನನಗೂ ತುಂಬಾ ಗೊಂದಲಗಳಿದ್ದವು. ಜಿಎಸ್ ಟಿ ಬಗ್ಗೆ, ಹಿಂದೆ ಹೇರಿಕೆ ಬಗ್ಗೆ, ಕನ್ನಡದ ಬಗ್ಗೆ ಈ ಪ್ರಶ್ನೆಗಳಿಗೆ ಅವರು ಉತ್ತರ ಕೊಟ್ಟರು’ ಎಂದರು.

‘ಸಂವಾದ ಕಾರ್ಯಕ್ರಮ ಆಯೋಜನೆ ಮಾಡಿದವರಿಗೆ ಧನ್ಯವಾದಗಳು. ತುಂಬಾ ಚೆನ್ನಾಗಿ ಕಾರ್ಯಕ್ರಮ ನಡೆಯಿತು. ಕರ್ನಾಟಕದ ಪರವಾಗಿ ಸಾಕಷ್ಟು ಪ್ರಶ್ನೆಗಳು ಕೇಳಿದರು. ಎಲ್ಲದಕ್ಕೂ ಉತ್ತರ ಸಿಕ್ಕಿತ್ತು.’ ಎಂದಿದ್ದಾರೆ ನಟಿ ಶ್ವೇತಾ ಶ್ರೀವಾತ್ಸವ್.